Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af Rådets direktiv 92/61/EØF om standardtypegodkendelse af to- og trehjulede motordrevne køretøjer"

(1999/C 368/01)

Rådet for Den Europæiske Union besluttede den 8. oktober 1999 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Paulo Barros Vale til ordfører. Sektionen vedtog sin udtalelse den 7. oktober 1999.

Det Økonomiske og Sociale Udvalg vedtog på sin 367. plenarforsamling af 20.-21. oktober 1999, mødet den 21. oktober 1999, med 93 stemmer for, 3 imod og 7 hverken for eller imod, følgende udtalelse.

1. Indledning

1.1. Forslaget tager primært sigte på at ajourføre og præcisere direktiv 92/61/EØF.

1.2. Forslaget er berettiget, fordi de foreslåede ændringer er mere end blot en tilpasning af ovennævnte direktiv til den tekniske udvikling.

2. Generelle bemærkninger

2.1. Forslaget til ændring af direktiv 92/61/EØF er udarbejdet i erkendelse af, at visse forskrifter, navnlig vedrørende gyldighedsperioden for nationale typegodkendelser, trænger til en præcisering, og at der er brug for nye forskrifter, især vedrørende nummerering af standardtypegodkendelsesattester, undtagelser for restseriekøretøjer og "ny teknologi". Dette svarer til, hvad der allerede er sket i sektoren for de øvrige motordrevne køretøjer.

2.2. Der foreslås derfor en række ændringer af det eksisterende direktiv samt af den dokumentation, der hører til hele proceduren for standardtypegodkendelse.

2.3. Skønt udviklingen i retning af typegodkendelsessystemer med ensartede kriterier er nødvendig, påpeger ØSU, at endnu ikke alle medlemsstater har teknisk-administrative infrastrukturer til at foretage så detaljerede og omfattende typegodkendelser, som kræves i det foreliggende direktivforslag. Følgelig vil mange producenter være nødt til at henvende sig til typegodkendelsesorganer i tredjelande, hvilket er tid-, ressource- og omkostningskrævende og dermed i praksis konkurrenceforvridende. Kommissionen bør derfor opfordre medlemsstaterne til at skabe deres egne typegodkendelsesstrukturer.

3. Særlige bemærkninger

3.1. ØSU bifalder Kommissionens forslag om at forbedre standardtypegodkendelse af to- og trehjulede motordrevne køretøjer. Målet er en større harmonisering af hele systemet gennem udarbejdelse af mere ensartede forskrifter.

3.2. ØSU udtrykker endvidere tilfredshed med Kommissionens beslutning om at høre forskellige relevante organer og repræsentanter for sektoren i forbindelse med forslagets udarbejdelse.

3.3. I betragtning af de miljømæssige og andre fordele, der er forbundet med en ny cykeltype med elektrisk hjælpemotor, mener ØSU, at det sidste led i direktivforslagets artikel 1, litra a), bør affattes således:

- pedalcykler, som er udstyret med en elektrisk hjælpemotor, hvis strømforsyning nedsættes gradvis ved stigende hastighed af køretøjet og ophører ved 35 km/t, og som ikke kan fremdrives udelukkende ved hjælp af denne motor.

3.4. I betragtning af de særtræk og begrænsninger, der som nævnt nedenfor karakteriserer denne sektor, og af hensyn til dens udvikling og tilpasning til de stadige ændringer af markedet, foreslår ØSU, at antallet af køretøjer i de små serier forhøjes fra 200 til 300, for at producenterne kan støtte sig til en mere omfattende og pålidelig feedback og dermed operere mere effektivt på markedet. På denne måde kan sektoren også tilføres den ønskede dynamik.

3.5. Uanset bestemmelsen i bilag VIII, litra a), i direktivforslaget vedrørende restseriekøretøjer, mener ØSU, at dette bilag bør formuleres klarere, så det ikke giver anledning til forskellige fortolkninger.

3.6. Da det drejer sig om en sektor med særlige karakteristika, som adskiller sig fra f.eks. automobilsektoren med hensyn til produktionsmidler, ressourcer og økonomisk betydning, mener ØSU, at direktivforslaget - bortset fra den tilstræbte og nødvendige harmonisering og præcisering - nok går lidt for meget i detaljer og lidt for vidt i sine krav, hvilket nødvendigvis indskrænker spillerummet for udskiftning af komponenter.

3.6.1. Derfor foreslår ØSU, at det overvejes at give produktionsvirksomheden og/eller den ansvarlige for udstedelse af typegodkendelsesattester beføjelse til at godkende mindre ændringer af de typegodkendte køretøjer, uden at der kræves en ny typegodkendelse, såfremt ændringen ikke indvirker på sikkerheden eller berører køretøjets grundstruktur.

4. Konklusion

4.1. ØSU udtrykker endnu en gang tilfredshed med Kommissionens initiativ og indsats for at harmonisere og tilnærme metoder og procedurer i de forskellige medlemsstater til gavn for en ægte europæisk union.

4.2. Endelig erklærer ØSU sig generelt enig i ændringerne og tilføjelserne i det foreliggende direktivforslag, forudsat at Kommissionen tager hensyn til de fremsatte forslag og foretager de nødvendige tilpasninger/tilføjelser til den oprindelige tekst.

Bruxelles, den 21. oktober 1999.

Beatrice RANGONI MACHIAVELLI

Formand for

Det Økonomiske og Sociale Udvalg